
Despre roman


Maria este un roman cu tematică religioasă, respectiv biblică, o viziune contemporană spre și despre Dumnezeu și tot ceea ce înseamnă Dumnezeu, Fecioara Maria și Isus! Povestea imaginată de mine este despre lumea în care trăim, în care Dumnezeu Tatăl, Isus și Fecioara Maria își caută un loc în zilele noastre! Un Dumnezeu Tatăl, o Fecioara Maria și un Isus cât se poate de umani, niște oameni care vin să locuiască pe Pământ, de acum încolo, pentru totdeauna!

Despre mine

Numele meu este Nicolae Adrian Stanciu, pe scurt Nicu Stanciu.

Sunt născut în Octombrie 1980, la Blaj, județul Alba,

România.

În 2004 am absolvit Universitatea de Arte și Design Cluj Napoca.

Scriu poezie de la 8 ani.

Din 2010 scriu ficțiune.

Din 2019 am scris poezie și ficțiune aproape zilnic.

Poezia mea este despre interconectare și transformare,

despre manifestarea dimensiunii spirituale în și prin dimensiunea fizică, despre om care se descoperă și-n același timp se creează pe sine.

Autor al volumelor de poeme Cuvinte, Început de toamnă și Zi de primăvară (română), Life, an Ocean și Here, (engleză), Negruță inima mea!, Negruță hai la Blaj! (română) și Negruță muierea mea! (română), și al romanelor Colecționarul (română), Gods and Humans (engleză), Regina Stelelor (română) și Târnava (română). 

Maria

un roman de Nicu Stanciu

Capitolul Întâi 

Sângele Lui Isus

Când Maria Îl visă prima oară pe Isus, crezu că e doar un vis spontan. Însă când Îl visă a doua oară, se trezi cu o picătură de sânge pe încheietura mâinii stângi, încât i se păru că încă visează. Apoi își dădu seama că era la ea în cameră, apăsă ecranul telefonului să vadă ora - era ora trei noaptea - și, dându-și seama că sângele era real, o apucă spaima! 

”Doamne, apără-mă! Ce vis a fost ăsta? Doar n-am înnebunit!” 

Merse la baie și-și spălă încheietura, apoi fața, și se privi îndelung în oglindă. Avea ochii roșii, ca și cum în capilarele albuminei oculare se trezise un foc ce-i ardea sufletul! Și avea buzele uscate ca nisipul deșertului Gobi! Dădu fuga la bucătărie și bău o gură zdravănă de apă. 

Dar spaima nu se duse odată cu valul descendent al fluidului vital, menit să-i astâmpere setea! Poate că setea trupului s-ar putea astâmpăra cu apă, însă mintea are altă lege. Şi, în clipa următoare, i se păru că-n paharul aproape gol vede chipul Mântuitorului. Era zâmbitor. 

”Tu zâmbeşti, iar eu mor de spaimă!” 

”Nu zâmbesc, doar puţin! Linişteşte-te şi ascultă-mă! Sângele meu a fost real!” 

”Nu înţeleg! În vis ziceai că...” 

”Visul a fost doar ca să ne cunoaștem, așa, pentru început.” 

”Și picătura de sânge?” 

”Picătura a fost ca să crezi că totul e real.” 

”Nu înțeleg. Visul a fost real?” 

”Da, în sensul în care sufletele noastre s-au conectat.” 

”Dar, dacă s-au conectat doar sufletele, de ce mi-a apărut picătura pe mână? Pentru că în vis tu m-ai îmbrățișat, dar erai Isus înviat, nu erai pe cruce?” 

”Îmi e greu să-ți explic acum totul, dar trebuie să crezi!” 

”Să cred ce?” 

”Că totul e real! Noi, discuția noastră, sângele!” 

”Atunci să merg să spun cuiva că te-am văzut în vis și apoi m-am trezit cu sânge pe mână și am vorbit cu Tine?” 

”Nu! Să nu faci așa ceva!” 

”De ce? Dacă totul e real?” 

”Pentru că oamenii o să creadă că ți-ai pierdut mințile!” 

”De ce să creadă asta, dacă totul e real?” 

”Pentru că azi foarte puțini mai cred în Mine cu adevărat! Și și mai puțini cred în miracole!” 

”Și ce înseamnă toată chestia asta?” 

”O să vezi tu mai încolo! Taci și nu spune nimănui nimic, și fii atentă la tot ce se întâmplă! Bine?” 

”Bine!” 

”Acum du-te și culcă-te, că mâine ai treabă!” 

”În regulă! Deci nu sunt nebună?!” 

”Nu, nu ești nebună! Ești cea mai credincioasă femeie de pe pământ!” 

”OK! Atunci merg la somn! Noapte bună!” 

”Noapte bună!”

––––––––

Maria

un roman de Nicu Stanciu

Capitolul Doi 

Dragonul Apelor

Când era mică, Maria visase odată un vis straniu, însă foarte magic! Mama ei îi citise o poveste cu un dragon verde, care zbura pe deasupra apelor, recitând poezii, un dragon drăgălaș și fraier, căruia nimeni nu-i vedea rostul - ce rost are un dragon care nu inspiră frică? Pentru că totul în lumea asta se bazează pe frică, nu-i așa, nu pe iubire, cum ar trebui? Și atunci un dragon care iubește, cum era cel din poveste, era evident un fraier!

Dacă copilul tău e o baterie umană programabilă, o unealtă pe care o folosești cum vrei, o minți și o manipulezi, iar apoi o înveți să ucidă, nu cu o armă de metal, ci cu vorbe și cu imagini, dar mai ales cu inteția de a face rău, atunci unde e iubirea? Unde e iubirea dacă toți suntem niște criminali programați să ne ucidem încet, în variate moduri, ca să ducem înainte un sistem care folosește la ce? La ce folosește să ucizi fără motiv? Sau, mai corect spus, la ce folosește să ucizi iubirea? Explicația asta, care nu are niciun sens, poate folosi doar ca scuză ca să faci rău permanent, ca să nu-ți asumi nimic, ca să eviți orice suferință a existenței, în special suferința necesară creșterii spirituale! Pentru că iubirea doare, înainte să te facă fericit, și atunci, fără niciun scrupul, o ucizi, ca să nu suferi! Și astfel devii o bestie care se luptă pentru putere cu alte bestii, asta după ce au ucis în ei și în alții definitiv iubirea!

Însă Dragonul Apelor nu era un fraier! Dragonul Apelor era un dragon care iubea și, la finalul poveștii, el a salvat lumea, și le-a învins pe toate bestiile cu chip uman care, sub zâmbetele lor false și vocile mieroase, unelteau permanent crima împotriva iubirii și împotriva sufletului!

Ultima poezie a sunat așa,

Pentru mine viața

e un câmp deschis

zbor de dimineața

până noaptea-n vis

iar a doua zi

mă trezesc în flori

și miros a rouă

cerul cu cocori

și miros a suflet 

lumea asta mare

zbor peste oceane

căutând mâncare

și când văd lumina

albă ca o trenă

casc o gură mare

halesc o balenă

apoi un mamut

și un elefant

îl diger pe dată

într-un leu rampant

emblema mâncării

printre munți și flori

cel mai mult iubesc să 

halesc vrăjitori!

Și Maria a știut dintotdeauna, nu știa de unde, dar știa cu tot sufletul, că Isus, dincolo de ”întoarce și obrazul celălalt” era ”am venit să aduc sabie”, o sabie a dreptății! Isus era un luptător, pentru că de-aia a învins El moartea! Și când va veni a doua oară pe Pământ, Mântuitorul va fi un foc ce-i va arde pe toți cei răi!

